Document ID: 32005R0129

32005R0129
L 025/37
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 129/2005 НА КОМИСИЯТА
от 20 януари 2005 година
относно класирането на определени стоки в Комбинираната номенклатура и за изменение на Регламент (ЕО) № 955/98
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква а) от него,
като има предвид, че:
(1)
За да се осигури еднаквото прилагане на Комбинираната номенклатура, приложена към Регламент (ЕИО) № 2658/87, е необходимо да се приемат мерки относно класирането на стоките, посочени в приложението към настоящия регламент.
(2)
Регламент (ЕИО) № 2658/87 определи общите правила за тълкуване на Комбинираната номенклатура. Тези правила се прилагат също и спрямо всяка друга номенклатура, изцяло или частично базираща се на нея, която добавя допълнително подразделяне към нея и която е създадена с конкретни разпоредби на Общността, с оглед прилагането на тарифни и други мерки, отнасящи се до търговията със стоки.
(3)
В съответствие с тези общи правила, стоките, описани в колона 1 на таблицата, изложена в приложението, следва да се класират по КН кодовете, посочени в колона 2 по силата на причините, установени в колона 3.
(4)
Подходящо е да се предвиди обвързващата тарифна информация, която е издадена от митническите органи на държавите членки по отношение на класирането на стоките в Комбинираната номенклатура, но която не е в съответствие с регламента, да може за един период от три месеца да се използва от титуляра съгласно член 12, параграф 6 от Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (2).
(5)
Класирането на „аудиочестотни апарати“ в Регламент (ЕО) № 955/98 на Комисията от 29 април 1998 г. относно класирането на определени стоки в Комбинираната номенклатура (3) доведе до класирането на така наречените „системи за домашно кино“ съгласно код по КН 8543 89 95. Тъй като такова класиране не е в съответствие с класирането, определено в приложението към настоящия регламент, те следва да се считат за неправилни.
(6)
Поради това Регламент (ЕО) № 955/98 следва да бъде съответно изменен.
(7)
Мерките, предвидени в настоящия регламент, са в съответствие със становището на Комитета по Митническия кодекс,
ПРИЕ НАСТОЯЩИЯ РЕГЛАМЕНТ:
Член 1
Стоките, описани в колона 1 на таблицата, изложена в приложението, се класират в рамките на Комбинираната номенклатура под кодове по КН, посочени в колона 2.
Член 2
Обвързващата тарифна информация, която е издадена от митническите органи на държавите-членки, която не е в съответствие с настоящия регламент, може да продължи да се използва за период от три месеца съгласно член 12, параграф 6 на Регламент (ЕИО) № 2913/92.
Член 3
Точка 2 от приложението към Регламент (ЕО) № 955/98 се заличава.
Член 4
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 януари 2005 година.

Labels: 12
3